tartuNLP/wikipedia-smugri-20251201 huggingface dataset:
Richard Hobert

Jan Rikard Hobert (1. joulukuuta 1951 Kalmar – 24. elokuuta 2025 Tukholma) oli ruotsalainen elokuvaohjaaja ja käsikirjoittaja. Hän aloitti uransa radiossa 1970-luvulla ja siirtyi television puolelle 1980-luvulla. Hänen esikoiselokuvansa oli vuoden 1993 "Glädjekällan", joka aloitti kuolemansyntejä käsittelevän seitsemänosaisen elokuvasarjan.
Gustaf Soop

Gustaf Soop (24. helmikuuta 1624 Ytterselö – 30. marraskuuta 1679 Tukholma) oli ruotsalainen vapaaherra ja valtaneuvos. Hän toimi myös Örebron ja Värmlannin läänien maaherrana. Vuosina 1660–1663 Soop toimi reduktiokollegion puheenjohtajana. Itsekin merkittävänä maanomistajana hän pyrki pitämään läänitysten peruuttamisen maltillisena. Soop myös arvosteli Magnus Gabriel De la Gardien johtaman holhoojahallituksen vastuutonta rahankäyttöä ja ranskalaismielistä ulkopolitiikkaa. Hänen isänsä oli Mathias Soop.
Frida Winnerstrand

Karolina Alfrida Winnerstrand (o.s. Kumlin; 23. tammikuuta 1881 Järfälla – 1. joulukuuta 1943 Tukholma) oli ruotsalainen näyttelijä. Hän kävi Dramatenin oppilaskoulun ja aloitti teatteriuransa vuonna 1903. Lisäksi hän näytteli noin kymmenessä elokuvassa vuosina 1920–1940. Vuonna 1906 hän meni naimisiin näyttelijä Olof Winnerstrandin kanssa.
Hieronymus Bock

Hieronymus Bock (1498 Heidersbach – 21. helmikuuta 1554 Hornbach) oli saksalainen pappi ja kasvitieteilijä. Hän julkaisi vuonna 1539 "New Kreuterbuch" -kasvion, jossa on yksityiskohtaisesti kuvattuna noin 700 eri lajia. Hän pyrki luokittelemaan ne rakenteellisten seikkojen sekä lääketieteellisen käytön perusteella.
Laura Nader

Laura Nader (s. 16. helmikuuta 1930 Winsted, Connecticut) on yhdysvaltalainen antropologi ja professori.
Nader syntyi Libanonista paenneiden maroniittikristittyjen Nathra ja Rose Naderin neljästä lapsesta kolmantena. Ralph, Claire ja Shafeek Nader ovat hänen sisaruksiaan. Nader oppi kaksikielisessä ympäristössä englantia ja arabiaa. Hän sai humanististen tieteiden kandidaatin oppiarvon Latinalaisen Amerikan tutkimuksessa Wells Collegesta vuonna 1952. Hän väitteli filosofian tohtoriksi antropologiassa Radcliffe Collegesta vuonna 1961 ohjaajanaan Clyde Kluckhohn. Nader teki väitöskirjaansa varten kenttätyötä sapoteekkien kylässä Meksikon Oaxacassa. Myöhemmin hän teki kenttätyötä myös eteläisessä Libanonissa. Nader aloitti opettamisen Kalifornian yliopistossa, Berkeleyssa vuonna 1960.
Naderin artikkeli "Up the Anthropologist: Perspectives Gained from Studying Up" julkaistiin Dell Hymesin toimittamassa teoksessa "Reinventing Anthropology" (1969). Siinä Nader suositteli antropologeille kolonialismin uhrien sijaan kolonialistien, vaikutusvaltaisten instituutioiden ja vaurauden tutkimista, koska nämä asiat vaikuttivat yhdysvaltalaisiin antropologeihin ja niihin ihmisiin, joihin antropologinen tutkimus perinteisesti oli kohdistunut kaikkialla maailmassa. Naderin kirjojen joukossa on "Harmony Ideology", jossa käsitellään harmonian säilyttämistä ja konfliktien välttämistä ihmisyhteisöissä. Hänen muissa julkaisuissaan käsitellään usein muun muassa Meksikon alkuperäiskansoja ja tarkastellaan oikeusjärjestelmiin liittyvää antropologiaa.
Huhtikuussa 2015 Nader julkaisi "Journal of the Royal Anthropological Institutessa" kirjoituksen, jossa hän rinnasti Israelin puolustusvoimat Isikseen. Hänen mukaansa holokaustia käytettiin juutalaisen ekstremismin oikeuttamiseen. Kirjoitus herätti kielteisiä reaktioita Ison-Britannian juutalaisyhteisön parissa ja osa kommentoijista vaati lehdeltä anteeksipyyntöä “räikeästä antisemitismistä”. Instituutin johtaja pahoitteli. Lähes tuhat Naderia tukenutta antropologia eri puolilta maailmaa kuitenkin julkaisi avoimen kirjeen, jossa kehotettiin kollegoita boikotoimaan Israelia. Nader jatkoi palestiinalaisten tukemista ja tuomitsi Israelin hallinnon väkivallan käytön Gazan kaistalla Gazan sodan alettua vuonna 2023.
Matthew Ashimolowo

Matthew Ashimolowo (s. 17. maaliskuuta 1952) on nigerialais-syntyinen brittiläinen helluntailainen pastori, kirjailija ja televisioevankelista. Hän on perustanut Kingsway International Christian Centre (KICC) -seurakunnan ja toimii sen vanhempana pastorina. KICC on megaseurakunta, jonka pääkonttori sijaitsee Lontoossa.
Ashimolowo synty jorubalaista syntyperää olevien muslimivanhempien lapsena. Hän kääntyi kristinuskoon nuoruudessaan, opiskeli raamattukoulussa Lagosissa ja muutti Yhdistyneeseen kuningaskuntaan 1980-luvulla. Aluksi hän toimi Foursquare Gospel Church -seurakunnassa. Syyskuussa 1992 hän perusti KICC:n, joka kasvoi yhdeksi Euroopan suurimmista afrikkalaisten perustamista kirkoista. Kirkolla on useita kampuksia, kansainvälisiä haarakonttoreita ja maailmanlaajuinen lähetysalue KICC TV:n kautta.
Ashimolowon opetus keskittyy menestysteologiaan. Hän edistää tätä oppia saarnoissa ja kirjoissa, joissa korostetaan vaurauden luomista hengellisenä tehtävänä.
Chris Okotie

Christopher Oghenebrorie Okotie (s. 16. kesäkuuta 1958) on nigerialainen pastori, muusikko ja poliitikko, joka tunnetaan parhaiten Lagosissa toimivan helluntailaisen Household of God Church International Ministriesin perustajana ja vanhempana pastorina. 
Okotie nousi alun perin kuuluisuuteen 1980-luvulla poplaulajana. Hän julkaisi kappaleita kuten "I Need Someone" ja "Carolina", ennen kuin siirtyi papin työhön opiskeltuaan Grace Fellowship Bible Schoolissa Tulsassa, Oklahomassa. Okotie perusti Household of God Church -seurakunnan helmikuussa 1987 ja painottaa karismaattista opetusta. 
Hänen poliittinen uransa sisältää useita yrityksiä Nigerian presidentiksi. Hän asettui ehdolle vuosina 2003, 2007 ja 2013 puolueiden kuten Fresh Democratic Party ja Justice Party riveissä. Hän on myös ilmoittanut aikomuksestaan asettua ehdolle myöhemmissä vaaleissa. 
Okotien henkilökohtainen elämä on herättänyt huomiota kahden paljon huomiota saaneen avioeron vuoksi: hänen ensimmäinen avioliittonsa Tinan kanssa päättyi eroon noin vuonna 2001, minkä jälkeen hän oli naimisissa Stephanie Henshawin kanssa vuodesta 2008 sen purkautumiseen asti.
Talyn Boyko

Talyn Boyko (s. 16. lokakuuta 2002 Drumheller, Alberta, Kanada) on kanadalainen jääkiekkomaalivahti, joka pelaa SM-liigajoukkue KalPassa lainalla NHL-seura New York Rangersista. Hän on 202 cm pitkä.
Ura.
Juniorivuodet.
Boyko aloitti jääkiekkoilun kolmevuotiaana kotikaupungissaan Albertan Drumhellerissa. Kaudella 2016–2017 hän voitti Pursuit of Excellencen joukkueessa CSSHL U15-sarjan mestaruuden. Tri-City Americans varasi Boykon 53. pelaajana WHL:n varaustilaisuudessa 2017. Hän teki heti toukokuussa sopimuksen seuran kanssa, mutta Boyko pelasi kauden 2017–2018 kuitenkin vielä Pursuit of Excellencessa, koska hän oli alaikäinen WHL:ään. Kaudella 2018–2019 Boyko pelasi Americansissa kymmenen runkosarja- ja yhden pudotuspeliottelun. Kaudella 2019–2020 hän pelasi siellä 24 runkosarjaottelua. Koronaviruspandemian lyhentämällä kaudella 2020–2021 Boyko toimi Americansin pääasiallisena vastuunkantajana ja hän pelasi kauden 19 runkosarjaottelusta 14.
New York Rangers varasi Boykon neljännellä kierroksella 112. pelaajana . Marraskuussa 2021 Tri-City Americans kauppasi hänet Kelowna Rocketsiin vaihdossa maalivahti Cole Tisdaleen ja vuoden 2024 kolmannen kierroksen varausvuoroon. Boyko nousi loppukaudella 2021–2022 joukkueen selkeäksi ykkösmaalivahdiksi. Hänet valittiin WHL:n Brittiläisen Kolumbian divisioonan toiseen tähdistökentälliseen.
Lokakuussa 2022 Boyko teki kolmivuotisen NHL-tulokassopimuksen New York Rangersin kanssa. Hänet lähetettiin harjoitusleirin päätteeksi AHL-joukkue Hartford Wolf Packin vahvuuteen. Viisi päivää myöhemmin Boyko lähetettiin kaudeksi 2022–2023 edelleen yli-ikäisenä takaisin Kelowna Rocketsin WHL-joukkueeseen. WHL-kauden päätyttyä huhtikuussa 2023 hänet kutsuttiin Wolf Packin vahvuuteen, mutta Boyko ei kuitenkaan saanut siellä tililleen otteluakaan.
Ammattilaisura.
Kauden 2023–2024 Boyko pelasi suurimmaksi osaksi ECHL-joukkue Cincinnati Cyclonesissa, jossa hän pelasi 26 runkosarjaottelua torjuen 13 voittoa. Boyko pelasi myös yhdessä pudotuspeliottelussa AHL-joukkue Hartford Wolf Packin vahvuudessa. Kauden 2024–2025 hän pelasi pääasiassa ECHL-joukkue Tulsa Oilersissa, jossa Boyko torjui 33 runkosarjaottelussa 20 voittoa ja kaksi nollapeliä. Hän pelasi myös kaksi pudotuspeliottelua. Wolf Packin AHL-joukkueessa Boyko pelasi viisi runkosarjaottelua torjuen kaksi voittoa ja yhden nollapelin.
Elokuussa 2025 Boyko teki New York Rangersin kanssa vuoden mittaisen ja kaksisuuntaisen jatkosopimuksen. Syksyn harjoitusleirin päätteeksi hänet lähetettiin Wolf Packin AHL-joukkueeseen. Boyko pelasi siellä viisi ottelua, kunnes marraskuussa Rangers lainasi hänet loppukauden 2025–2026 kattavalla sopimuksella SM-liigajoukkue KalPaan. Seuran tiedotteen mukaan siirron taustalla on tasapainottaa Stefanos Lekkasin pelikuormaa ja saada Patrik Kerkolalle enemmän pelejä muualta.
Muuta.
Boyko on maininnut esikuvakseen Pekka Rinteen. Hän on seurannut myös Carey Pricen ja Jacob Markströmin pelaamista.
T. B. Joshua

Temitope Balogun Joshua (12. kesäkuuta 1963 – 5. kesäkuuta 2021) oli nigerialainen pastori ja Synagogue, Church of All Nations (SCOAN) -kirkon perustaja. SCOAN on vuonna 1987 perustettu Lagosiin sijoittautunut megakirkko, joka mainosti jumalallisia parannuksia, profetioita ja manauksia kansainvälisen televisioevankelioinnin kautta ja keräsi miljoonia seuraajia Afrikassa ja sen ulkopuolella.
Joshualla oli vaikeuksia, kun SCOANin vierastalo romahti vuonna 2014 ja 116 ihmistä kuoli. Viranomaiset katsoivat, että romahdus johtui rakenteellisesta viasta eikä Joshuan väittämästä matalalla lentäneen lentokoneen sabotaasista, minkä seurauksena häntä ja hänen insinöörejä syytettiin huolimattomuudesta.
Vuoden 2024 BBC Africa Eye -dokumentti, joka perustuu yli 25 entisen seurakuntalaisen todistuksiin useista maista, väitti lisäksi Joshualla olleen laajalle levinneitä fyysisiä ja seksuaalisia väärinkäytöksiä, mukaan lukien raiskaukset, ruoskiminen ja vangitseminen, jotka usein esitettiin kirkon alueella hengellisenä kurina. Tällaisista kiistoista huolimatta Joshua säilytti vaikutusvaltansa hyväntekeväisyyden ja tiedotusvälineiden kautta, kunnes hän kuoli yllättäen jumalanpalveluksen jälkeen. Raporttien mukaan kuolema saattoi johtua aivohalvaukseen liittyvistä komplikaatioista, joita SCOAN ei ole vahvistanut.
Ayyoub Bouaddi

Ayyoub Bouaddi (s. 2. lokakuuta 2007 Senlis) on ranskalainen jalkapalloilija. Hän edustaa Ranskan Ligue 1:ssä pelaavaa Lilleä. Hän on pelipaikaltaan keskikenttäpelaaja.
Seurajoukkueura.
Bouaddi syntyi Senlisissä, Oisen departementissa ja aloitti jalkapalloilun 5-vuotiaana läheisessä amatööriseurassa AFC Creilissä. Vuonna 2021 hän liittyi LOSC Lillen junioriakatemiaan. Bouaddi debytoi Lillen edustusjoukkueessa 5. lokakuuta 2023 Konferenssiliigan ottelussa KÍ Klaksvíkia vastaan ollessaan vasta 16 vuoden ja kolmen päivän ikäinen. Ensimmäisen ottelunsa Ranskan pääsarjassa hän pelasi 22. lokakuuta 2023 Brestiä vastaan. Kaudella 2023–2024 hän pelasi Lillen edustusjoukkueessa yhdeksän Ligue 1:n ottelua, kuusi Konferenssiliigan ottelua sekä kolme Ranskan cupin ottelua.
Kesäkuussa 2024 Bouaddi allekirjoitti Lillen kanssa vuoteen 2027 ulottuvan jatkosopimuksen. Kaudella 2024–2025 Bouaddi pelasi 24 Ligue 1:n ottelua, joista 11 avauskokoonpanossa. Mestarien liigassa Bouaddi pelasi ensimmäistä kertaa 17. syyskuuta 2024 Sporting CP:tä vastaan ja pelasi kaudella 2024–2025 Mestarien liigassa yhdeksän ottelua, joista seitsemän avauskokoonpanossa. Bouaddi oli ehdokkaana vuoden 2025 Kopa-palkinnon saajaksi, mutta jäi loppuäänestyksessä ilman ääniä.
Maajoukkueura.
Bouaddi on pelannut Ranskan alle 16-, alle 17-, alle 18-, alle 20- ja alle 21-vuotiaiden maajoukkueissa. 
Bouaddi voi halutessaan Ranskan sijaan edustaa myös Marokon jalkapallomaajoukkuetta. Huhtikuussa 2025 Bouaddi sanoi, ettei ole vielä päättänyt kumpaa maata hän haluaa edustaa A-maajoukkuetasolla.
Yksityiselämä.
Bouaddin vanhemmat ovat kotoisin Marokosta ja hän on Ranskan ja Marokon kaksoiskansalainen.
Orion ja Pimeys

Orion ja Pimeys () on vuonna 2024 ensi-iltansa saanut Sean Charmatzn ohjaama 3D-tietokoneanimaatioelokuva.
Ryhmä Hau – Elokuva

Ryhmä Hau – Elokuva () on vuonna 2021 ensi-iltansa saanut Sean Charmatzn ohjaama 3D-tietokoneanimaatioelokuva.
Eljas Suikkanen

Eljas Antti Olavi Suikkanen (9. huhtikuuta 1935 Ambomaa, Lounais-Afrikka — 30. syyskuuta 2025 Vantaa) oli suomalainen lähetystyöntekijä ja pappi sekä kielenopettaja.
Tausta ja koulutus.
Suikkasen vanhemmat olivat lähetystyöntekijä Olli Suikkanen (1894–1951) ja Katri Suikkanen o.s. Arosto (s. 1894). He toimivat Ambomaalla vuosina 1927–1936 sekä Kavangolla vuosina 1947–48 ja Johannesburgissa vuosina 1948–1951. Eljas Suikkanen ensimmäinen koti oli Okahaossa Länsi-Ambomaalla hyvin lähellä sitä kylää, jossa tuleva SWAPOn johtaja ja Namibian presidentti Sam Nujoma syntyi. Olli Suikkanen kastoi Nujoman.
Eljas Suikkanen oli yksivuotias, kun perhe tuli Suomeen lomalle, ja perhe asettui Ilmajoelle, missä Suikkanen aloitti koulunkäynnin. Sodan vuoksi he saattoivat palata Afrikkaan vasta 1947. Suikkanen kävi englanninkielistä koulua ensin Swakopmundissa ja sitten Johannesburgissa, missä hänen isänsä Olli toimi ambolaisten kaivostyöläisten pappina. Isä kuitenkin kuoli siellä verenvuototautiin vuonna 1951, ja muu perhe palasi Suomeen ja Ilmajoelle, missä Suikkanen palasi entiseen kouluunsa.
Suikkanen kävi lukion Helsingin Norssissa, valmistuen ylioppilaaksi vuonna 1955 ja pääsi sen jälkeen Helsingin yliopistoon opiskelemaan teologiaa, valmistuen papiksi vuonna 1962. Opiskeluaikanaan hän avioitui Eeva-Liisa Virtasen kanssa.
Lähetystyöntekijänä Tansaniassa.
Heti valmistumisensa jälkeen 1962 Suikkanen perheineen lähti lähetystyöhön Tanganjikaan. Perheessä oli tuolloin yksi lapsi, ja Tanganjikassa syntyi vielä kaksi lasta lisää. Suikkanen oppi nopeasti swahilin kielen ja käänsi sen oppikirjan suomeksi. Kirja oli käytössä vuosikymmenien ajan.
Suikkanen toimi aluksi Suomen Lähetysseuran ja Tansanian evankelisluterilaisen kirkon aluetyöntekijänä, mutta sitten Kidugalan seurakuntaopiston opettajana. Eeva-Liisa Suikkanen, joka oli sairaanhoitaja-kätilö, työskenteli Kidugalan sairasklinikalla. Eljas Suikkanen harrasti noihin aikoihin liikuntaa ja valokuvausta, ja hän kiipesi noina vuosina kahdesti Kilimanjaron huipulle.
Suomessa.
Suomeen Suikkaset palasivat vuonna 1974, ja muutaman tilapäisemmän pappisviran jälkeen Eljas Suikkanen toimi eläkkeelle jäämiseensä asti Hakavuoren seurakunnan seurakuntapappina. Työn ohella ja eläkkeellä ollessaankin Suikkanen opetti yliopistolla oshindongan ja swahilin kieliä. Hän toimi myös Englanti-Ndonga -sanakirjan toimituskunnassa vuonna 1990.
Vaimonsa Eeva-Liisan kuoltua vuonna 2005 Eljas Suikkanen avioitui tämän ystävän ja kuorotoverin Airi Salmisen (o.s. Sohlman) kanssa. He kävivät mm. Namibiassa ja saivat olla Sam Nujoman vieraina, sekä kahdesti Tansaniassa seminaarimatkalla.
Tuomas Auvinen

Tuomas Auvinen on suomalainen dekaani, hallitusammattilainen ja johtaja. Hän on toiminut Aalto-yliopiston Taiteen- ja suunnittelun korkeakoulun dekaanina vuodesta 2019, lisäksi hän on Psycon Oy:n hallituksen puheenjohtaja.
Koulutus
Auvinen väitteli filosofian tohtoriksi London City universityssä vuonna 2000 aiheenaan taide ja johtaminen. Hänellä on myös Executive MBA -tutkinto Helsingin kauppakorkeakoulusta vuodelta 2007.
Ura
Tuomas Auvinen johti Sibelius-Akatemian Arts Management -maisteriohjelmaa vuosina 1999–2002, toimi Suomen Teatteriliiton toimitusjohtajana vuosina 2002–2006 ja Suomen Kansallisteatterin hallintojohtajana vuosina 2006–2009. Hän aloitti Sibelius-Akatemian rehtorina vuonna 2012, jatkaen taideyliopiston synnyn jälkeen Sibelius-Akatemian dekaanina vuoteen 2016. Vuonna 2019 Auvinen aloitti Aalto-yliopiston Taiteen- ja suunnittelun korkeakoulun dekaanina.
Auvinen toimii myös monien yhtiöiden hallituksissa. Hän on Psycon Oy:n hallitkusen puheenjohtaja, sekä hallituksen jäsen EMMA-taidemuseosäätiössä ja Reflector Oy:ssä.
Auvisella on myös laaja kokemus luovan johtamisen kouluttamisesta ja konsultoinnista perustamansa Creader Oy:n kautta, mm. Aalto EE:n EMBA- ja JOKO-ohjelmissa suomessa ja kansainvälisesti.
Kunnianosoitukset
- Suomen Valkoisen Ruusun 1. luokan ritarimerkki (2022)
Lähteet
Paula Strengell

Paula Birgitta Strengell (s. 10. syyskuuta 1968 Pelkosenniemi) on suomalainen lääkäri ja psykiatri, joka nyttemmin tunnetaan myös vuorikiipeilijänä. Hän oli neljäs suomalaisnainen Mount Everestin huipulla vuonna 2019.
Strengell on valmistunut lääkäriksi Tampereen yliopistosta vuonna 1996. Hän on erikoistunut psykiatriksi vuonna 2002, ja hänen erikoisalansa on päihdelääketiede, ja hän on myös lääketieteen kouluttaja.
Tietoja kiipeilyistä.
Strengell aloitti vuorikiipeilyn 45-vuotiaana. Hän on kiivennyt kahdeksalle yli 8 000 metriä korkealle huipulle, sekä tehnyt epäonnistuneet valloitusyritykset kolmelle muulle kasitonniselle. Hän on myös hiihtänyt Etelänavalle 52 päivässä sekä Grönlannin poikki 25 päivässä. Hän oli ensimmäinen suomalaisnainen, joka kiipesi maailman vaarallisimpana vuorena tunnetun K2:n huipulle.
Strengell on myös aiemmin, vuonna 2021 tehnyt epäonnistuneet valloitusyritykset K2:lle ja Broad Peakille, jälkimmäiselle myös vuonna 2024, sekä Dhaulagirille vuonna 2023 ja Manaslulle vuonna 2024. Hän yritti myös kiivetä Manaslulle 2021/22 vuodenvaihteessa, mutta huipulle hän ei onnistunut pääsemään.
Jomsborg

Jomsborg oli skandinaavisissa tarinoissa kuuluisa viikinkilinna Wollinin saarella Oderin suulla, lähellä suurta Julinin kauppapaikkaa. Sen rakensi kuningas Harald Sinihammas noin vuonna 960 valtansa turvaksi idässä. Tarinan mukaan perustaja oli tanskalainen viikinkipäällikkö Palnatoke. Se oli sotilaallisesti järjestetty, sen asukkaat, jomsviikingit, olivat ankarien säännösten alaisina ja tunnettuja rohkeudestaan. Sen myöhempiä päälliköitä oli Styrbjörn Väkevä. Kuningas Maunu Hyvä hävitti linnan sotaretkellä 1043. Jomsborgin perustamisesta ja sen viikingeistä kertoo Jómin viikinkien saaga, jonka arvioidaan muotoutuneen 1200-luvun lopulla.
Gabion (1907)

Gabion oli Ranskan laivaston Branlebas-luokan hävittäjä ensimmäisessä maailmansodassa.
Valmistus.
Alus tilattiin 8. marraskuuta 1905 Rouenista Ateliers et Chantiers de Penhoëtilta, missä köli laskettiin 2. heinäkuuta 1906. Alus laskettiin vesille 21. joulukuuta 1907 ja otettiin palvelukseen koeajoja varten helmikuussa 1908. Alus otettiin varsinaiseen palvelukseen marraskuussa 1908.
Palvelus.
Vuonna 1908 alus oli pohjoisessa laivueessa (). Vuonna 1914 alus oli Brestissä 2e Escadre légèren 2. hävittäjälaivueessa, kunnes se siirrettiin ensimmäisen maailmansodan loppuajaksi Kanaalin ja Atlantin valvontatehtäviin. Alus poistettiin palveluksesta maaliskuussa 1920 ja asetettiin myyntiin Brestissä. Alus poistettiin alusluettelosta 14. toukokuuta 1921 ja myytiin 12. elokuuta 1921 romutettavaksi.
Branlebas (1907)

Branlebas oli Ranskan laivaston Branlebas-luokan hävittäjä ensimmäisessä maailmansodassa.
Valmistus.
Alus tilattiin 8. marraskuuta 1905 Le Havresta Chantiers et Ateliers Augustin Normandilta, missä köli laskettiin marraskuussa 1905. Alus laskettiin vesille 8. lokakuuta 1907 ja otettiin palvelukseen koeajoja varten marraskuussa 1907. Alus otettiin varsinaiseen palvelukseen heinäkuussa 1908.
Palvelus.
Vuonna 1908 alus oli pohjoisessa laivueessa (). Vuonna 1914 alus oli Brestissä 2e Escadre légèren 1. hävittäjälaivueessa, mistä se siirrettiin 1915 Pohjanmeren laivueeseen. Alus osui miinaan yöllä 30. syyskuuta 1915 Flaamien matalikolla kaksi merimailia pohjoiseen Nieuportin poijusta, jolloin se upposi. Alus poistettiin alusluettelosta 6. marraskuuta 1915.
Fanfare (1907)

Fanfare oli Ranskan laivaston Branlebas-luokan hävittäjä ensimmäisessä maailmansodassa.
Valmistus.
Alus tilattiin 8. marraskuuta 1905 Le Havresta Chantiers et Ateliers Augustin Normandilta, missä köli laskettiin marraskuussa 1905. Alus laskettiin vesille 19. joulukuuta 1907 ja otettiin palvelukseen koeajoja varten tammikuussa 1908. Alus otettiin varsinaiseen palvelukseen syyskuussa 1908.
Palvelus.
Vuonna 1908 alus oli Välimeren laivueessa (). Vuonna 1914 alus oli 1re Armée navalen 5. hävittäjälaivueessa. Ensimmäisen maailmansodan alus oli Välimerellä mukaan lukien Dardanellien operaatiot. Se oli 1919-1925 laivueessa, joka oli sijoitettu Algerian ja Tunisian merialueelle. Alus poistettiin palveluksesta 1924 ja alusluettelosta 28. huhtikuuta 1925. Se myytiin 8. elokuuta 1925 Bizertessä.
Spahi (1908)

Spahi oli Ranskan laivaston Spahi-luokan 450 tonnin hävittäjä ensimmäisessä maailmansodassa.
Valmistus.
Alus tilattiin 24. lokakuuta 1906 Le Havresta Forges et Chantiers de la Méditerranéelta, missä köli laskettiin 1906. Alus laskettiin vesille 30. toukokuuta 1908 ja otettiin palvelukseen koeajoja varten 25. syyskuuta 1908. Koeajoissa todettiin niin paljon ongelmia käytetyssä propulsiojärjestelmän voitelussa, että 5. tammikuuta 1909 voitelujärjestelmä päätettiin korvata Calouin-voitelujärjestelmällä. Koeajoja jatkettiin muutostöiden jälkeen syyskuussa 1909. Alus otettiin varsinaiseen palvelukseen 15. elokuuta 1910.
Palvelus.
Alus liitettiin 15. elokuuta 1910 1re Escadreen (aiempi Välimeren laivue ). Vuonna 1914 alus oli 1re Armée navalen 2. hävittäjälaivueessa. Ensimmäisessä maailmansodassa alus oli toukokuusta 1915 alkaen Adrianmerellä ja Mustallamerellä vuonna 1919. Se poistettiin alusluettelosta 28. joulukuuta 1927 ja myytiin 1928 romutettavaksi M. Rissolle Touloniin.
Tellervo Valtonen

Elsa Tellervo Valtonen (o.s. "Punkeri"; 28. joulukuuta 1943 Rantsila – 23. heinäkuuta 2016 Hankasalmi) oli suomalainen eläintieteilijä ja kalabiologian ja akvaattisen parasitologian professori.
Valtosen vanhemmat olivat maanviljelijä Arvi Eelis Punkeri ja emäntä Aune Anna-Liisa Sippola ja puoliso vuodesta 1966 apulaisprofessori Tapani Valtonen. Tellervo Valtonen tuli ylioppilaaksi Oulun normaalilyseosta 1963 ja valmistui Oulun yliopistosta filosofian kandidaatiksi 1972 ja lisensiaatiksi 1977 ja väitteli siellä eläintieteestä tohtoriksi 1983. 
Valtonen oli Suomen Akatemian tutkimusassistentti 1979–1982 ja vanhempi tutkija 1985 ja 1991 ja Oulun yliopistossa eläintieteen tuntiopettaja 1983–1984. Jyväskylän yliopistossa hän oli erikoistutkija 1984–1985, hydrobiologian dosentti vuodesta 1988, yliassistentti 1991–1992, vs. ja ma. apulaisprofessori ja yliassistentti 1992–1998 ja kalabiologian ja akvaattisen parasitologian professori vuodesta 1998. Hänellä oli dosentuuri myös Kuopion yliopistossa ja Oulun yliopistossa sekä useita kotimaisia ja kansainvälisiä asiantuntija- ja luottamustehtäviä. Hankasalmen kunnanvaltuutettuna Valtonen toimi 1993–1996.
Jussi Kauhanen

Jussi Heikki Kauhanen (s. 23. heinäkuuta 1958 Kuopio) on suomalainen lääkäri ja kansanterveystieteen professori.
Kauhanen syntyi opettajien Juho Olavi Kauhanen ja Aino Laatunen perheeseen. Hänen puolisonsa 1980–2006 oli musiikinopettaja Paula Suominen. Kauhanen tuli ylioppilaaksi Puijonlaakson lukiosta 1978 ja valmistui Kuopion yliopistosta lääketieteen lisensiaatiksi 1986. Lääketieteen ja kirurgian tohtoriksi hän väitteli siellä 1993 ja suoritti siellä Master of Public Health -tutkinnon 1995. Väitösopintoja ja tutkimustyötä Kauhanen teki myös Kalifornian yliopistossa 1991–1993 ja 2002–2003.
Kauhanen toimi sairaala- ja terveyskeskuslääkärinä 1986–1988, Kuopion A-klinikan lääkärinä 1988–1991 ja samalla yleislääkärinä Kuopiossa, Kuopion vankilan lääkärinä 1990–1991, Invalidiliiton työklinikan johtavana lääkärinä 1996–1998 ja Suomen Akatemian rahoittamana tutkijana eri nimikkelillä 1992–2003. Kuopion yliopistossa hän oli assistentti ja yliassistentti 1988–1996 ja kansanterveystieteen professori 2003–2009 ja on sitten ollut Itä-Suomen yliopiston kansanterveystieteen professori. Kauhasella on ollut myös useita asiantuntija- ja luottamustehtäviä, mukaan lukien Kuopion kaupunginvaltuuston ja kaupunginhallituksen jäsenyys. Hän on ollut lisäksi muun muassa Suomen ortodoksisen kirkon kirkolliskokousedustaja ja "Savon Sanomien" kolumnisti.
Docker

Docker on säiliöintiin tarkoitettu ohjelmisto. Dockerin avulla voidaan luoda ja ajaa säiliöitä. Docker julkaistiin vuonna 2013, ja sen tavoitteena oli helpottaa ohjelmistojen ajamista palvelimilla.
Epsomiitti

Epsomiitti on magnesiumsulfaatin hydraatti (MgSO4 · 7H2O), jota kutsutaan Epsomin suolaksi tai katkerosuolaksi. Sen kidejärjestelmä on ortorombinen. Sen väri on enimmäkseen valkoinen ja siinä on keltaisen, vihreän ja punaisen vivahteita. Se on läpinäkyvä tai läpikuultava ja siinä on lasin- tai silkinkiiltoa. Viiru on valkoinen ja murros on täydellinen simpukkamurros. Mineraalissa on usein karstaa, multamaista massaa ja stalaktiitteja. Epsomiittia muodostuu saostumalla kuumissa lähteissä, kaasulähteissä ja suolaisissa vesissä. Sitä käytetään pureutusaineena tekstiilien värjäyksessä ja nahan parkitsemisessa. Sitä on löydetty Carlsbadista Yhdysvalloista, Saksista Saksasta, Sedlekistä Tšekistä ja Valle Antronasta Italiasta. Epsomiittia on havaittu olevan Marsissa ja Jupiterin kuissa Europassa, Ganymedeksessa ja Callistossa.
Skamja

Skamja () on kylä Leningradin alueen Slantsyn piirin Zagrivjen kunnassa Venäjällä. Se sijaitsee kunnan lounaisosassa Narvanjoen niskan itärannalla Viron rajalla. Rajan toisella puolella sijaitsee Vasknarvan kylä.
Vuoden 2020 alussa kylässä oli 14 asukasta. 
Nimi.
Skamja (скамья) tarkoittaa kirjaimellisesti ”penkkiä” ja kylännimen alkuperää on selitetty useilla tarinoilla. Yleisimmän kertomuksen mukaan ruhtinatar Olga olisi pysähtynyt lepäämään paikalla sotajoukkoineen 900-luvulla, jolloin paikalliset toivat hänelle penkin.
Historiaa.
Nykyisen Skamjan kylän alueella oli 1300-luvun keskivaiheilla pihkovalaisten kalastajien asutus (sloboda). Varhaisin maininta Skamjasta on vuodelta 1463.
1700-luvulta alkaen Skamja kuului hallinnollisesti Pietarin kuvernementin Outovan kihlakuntaan. 1850-luvulla kylässä oli 44 taloa, mutta vuonna 1864 enää 28. Vuonna 1850 kylään rakennettiin ortodoksinen kappeli, joka laajennettiin kirkoksi vuosina 1870–1871. Kirkko tuhoutui helmikuussa 1944.
Vuonna 1920 solmitun Tarton rauhan jälkeen Skamja sekä muut seudun kylät kuuluivat Viroon. Virolle kuuluessaan kylä oli osa Rajan eli Karjatinan kuntaa. Vuonna 1922 Skamjassa oli 142 taloa ja 695 asukasta. Skamja yhdistettiin Vasknarvan kanssa uudeksi Vasknarvan taajamaksi vuonna 1940. 
Skamja kuului Viroon marraskuuhun 1944 asti, jolloin Viron SNT:sta siirrettiin alueita Venäjän SFNT:n Leningradin alueeseen. Vuodesta 1945 alkaen Skamja kuului samana vuonna perustettuun Zagrivjen kyläneuvostoon. Vuonna 1970 Skamjaan liitettiin viereinen Kuritšekin kylä.
Vuonna 2002 kylässä oli 20 asukasta, joista 92 % oli kansallisuudeltaan venäläisiä.
Petteri Tyynismaa

Petteri Tyynismaa (s. 5. elokuuta 2003 Kortesjärvi) on suomalainen lentopalloilija, joka edustaa Bundesliigan SWD Powervolleys Dürenia. Tyynismaa voitti vuonna 2025 Akaa-Volleyn riveissä lentopallon Suomen mestaruuden. Lisäksi Tyynismaa oli keskeisessä roolissa, kun Suomi voitti myöhemmin samana vuonna lentopallon Kultaisen liigan. Tyynismaa pelasi kaikki ottelut ja voitti Kultaisen liigan torjuntatilaston.
Kortesjärven Järvi-Veikoissa lentopallon aloittanut Tyynismaa siirtyi lentopallon Mestaruusliigaan vuonna 2022 ja pelasi Akaa-Volleyn riveissä aina kevääseen 2025 asti kirkkaimpina saavutuksina sekä lentopallon Mestaruusliigan että Suomen Cupin voitot. Kausilla 2023–2024 ja 2024–2025 Tyynismaa valittiin liigatähdistöön. 
Kaudella 2025–2026 Tyynismaa pelaa Saksan Bundesliigassa Dürenin riveissä.
Boaz Rodkin

Boaz Rodkin on Israelin Suomen- ja Viron-suurlähettiläs.
Rodkin on aiemmin toiminut Israelin suurlähettiläänä Albaniassa 2015-2019 sekä sivuakkreditoituna suurlähettiläänä Bosnia-Herzegovinassa 2016-2019.
Suurlähettiläs Rodkin aloitti virkauransa Israelin ulkoministeriössä vuonna 1990. Uransa aikana hän on työskennellyt useissa ministeriön johtotehtävissä Jerusalemissa, esimerkiksi Etelä-Amerikan osaston johtajana (2010-2015) ja Euroopan unionin toimielinten osaston apulaisjohtajana (2004-2010), jossa hän koordinoi ulkoministeriön poliittista työtä Euroopan parlamentin, Naton, Etyjin ja Euroopan neuvoston kanssa.  Israelin ulkomaanedustustoista Rodkin on palvellut mm. Istanbulissa, Bogotassa, Dublinissa ja Mexico Cityssä.
Pohjois-Israelin Haifassa syntynyt ja kasvanut Rodkin valmistui kansainvälisten suhteiden kandidaatiksi Jerusalemin heprealaisesta yliopistosta ja valtiotieteen maisteriksi Tel Avivin yliopistosta.  Hän on myös suorittanut opintoja Euroopan julkishallinnon instituutissa (EIPA, Barcelona), Maltan yliopiston Mediterranean Diplomatic Academyssa, Tšekin tasavallan diplomaattisessa akatemiassa, NATO Defence Collegessa Roomassa ja École nationale d'administrationissa (ÉNA) Pariisissa.
Heprean ja englannin lisäksi Rodkin puhuu espanjaa ja italiaa.
Rodkin asuu Helsingissä. Hän on kolmen aikuisen lapsen isä.
Operaatio Argus

Operaatio Argus oli korkealla ilmakehässä toteutettu kolmen ydinkokeen sarja. Ydinohjukset niissä laukaistiin Tyynellämerellä olevan Johnstonin atollin tukikohdan lähettyvillä. Räjäytyskorkeus oli noin 80 km näissä koeräjäytyksissä. Operaatio oli eräs harvoista, joissa Yhdysvallat räjäytti ydinlatauksia yläilmakehässä. Ajankohta oli kesän ja syksyn taitteessa vuonna 1958 (pohjoisella pallonpuoliskolla). Kaikkien kokeiden tuhovoima oli 1,7 kilotonnia ja niissä koestettiin W25-ydinlatausta, joka toimi myös AIR-2 Genie-raketin taistelukärkenä. Yhdysvaltain laivasto ja sen "Task Force TF-88" olivat eräitä oleellisia tekijöitä tässä koesarjassa. 
Ajallisesti tätä koesarjaa edelsi Operaatio Hardtack I sekä seurasi Operaatio Hardtack II. Muuta erikoista tälle ydinkoesarjalle oli nimeämättömyys, eli ydinkokeita ei nimetty minkään teeman mukaan - kuten Yhdysvalloilla oli ollut tapana tehdä. Kokeet etenivät pelkässä numerojärjestyksessä.
Sateenkaariharppoja

Sateenkaariharppoja ("Elagatis bipinnulata") on piikkimakrilleihin kuuluva kalalaji. Lajia tavataan kaikista lauhkeista ja lämpimistä valtameristä.
Koko ja ulkonäkö.
Sateenkaariharppoja on suhteellisen kookas kala ja kasvaa useimmiten noin 80–90 cm pitkäksi. Suurimmillaan se voi saavuttaa 120–180 cm:n pituuden. Ruumiinrakenteeltaan laji on virtaviivaisen sukkulamainen ja pitkänomainen. Sateenkaariharppojan alaleuka on yläleukaa pidempi. Selkäeviä on kaksi, joita seuraa eväke. Myös peräevän jälkeen on eväkkeitä. Kalan pyrstöevä on voimakkaasti haarautunut. Väriltään sateenkaariharppoja on selästään tummansininen tai -vihreä ja vatsastaan vaalea. Lajin kyljessä kulkee keltainen juova, jota reunustavat kapeammat siniset juovat. Evät ovat väriltään kellertävät.
Levinneisyys ja elintavat.
Sateenkaariharppojan levinneisyysalue lämpimissä ja lauhekissa merissä on hyvin laaja. Lajia tavataan niin Atlantista, Intian valtamerestä Persianlahtea lukuun ottamatta, kuin Tyynestämerestäkin. Kala liikkuu usein suurina parvina lähellä pintaa koralliriuttojen läheisyydessä ja toisinaan myös avomerellä. Sateenkaariharppojan ravintoa ovat äyriäiset ja pienet kalat. Lajin lisääntymiskausi on lähes ympärivuotinen.
Sateenkaariharppojaa kalastetaan pienessä määrin kaupallisesti ja sitä pidetään hyvänä ruokakalana. Lajia myydään tuoreena, pakastettuna tai suolattuna. Sateenkaariharppoja on myös suosittu vapaa-ajankalastuksen kohde.
Jarkko Rautio

Jarkko Rautio on suomalainen entinen pesäpalloilija. Rautio edusti pelaajaurallaan Imatran Pallo-Veikkoja, Pattijoen Urheilijoita ja Kiteen Palloa. Kaudella 2000 hänet valittiin Superpesiksen vuoden tulokkaaksi. Rautio pelasi neljä Itä-Länsi-ottelua vuosina 2000, 2001, 2002, 2003. Hän pelasi sisäpelissä kärkietenijänä ja ulkokentällä polttolinjassa. Rautio pelasi 194 Superpesiksen runkosarjan ottelua. Näissä otteluissa hän löi viisi kunnaria ja 14 tavallista juoksua, tuonut 202 juoksua ja kerännyt 893 kärkilyöntipistettä. Rautio on pelannut 16 Superpesiksen ylempien pudotuspelien ottelua. Näissä otteluissa hän on lyönyt kaksi kunnaria ja yhden tavallisen juoksun, tuonut 17 ja kerännyt 69 kärkilyöntipistettä. Rautio on pelannut 28 Superpesiksen alempien pudotuspelien ottelua. Näissä otteluissa hän on lyönyt kaksi tavallista juoksua, tuonut 27 juoksua ja kerännyt 125 kärkilyöntipistettä.
Woodio

Woodio Oy on suomalainen design- ja materiaaliteknologiayritys, joka tunnetaan maailman ensimmäisen täysin vedenpitävän puukomposiitin eli "Woodio®"-materiaalin kehittäjänä. Yrityksen innovatiivinen materiaali tarjoaa ekologisemman vaihtoehdon perinteiselle keramiikalle ja kivimateriaaleille. Tuotevalikoimaan kuuluvat kylpyhuoneen kalusteet sekä tasomateriaalit, jotka valmistetaan yrityksen omalla tehtaalla Lahdessa. Tuotteita myydään kansainvälisesti sekä yksityisasiakkaille että julkisiin tiloihin, kuten hotelleihin, ravintoloihin ja toimistoihin. Woodiolla on useita jälleenmyyjiä Euroopassa sekä Yhdysvalloissa.
Historia.
Yritys perustettiin vuonna 2015 Helsingissä, kun ryhmä alan asiantuntijoita, mukaan lukien Petro Lahtinen, sai idean vesitiiviin puukomposiittimateriaalin kehittämisestä kylpyhuoneteollisuuteen. Ensimmäiset Woodio-tuotteet tulivat markkinoille vuonna 2019. Vuonna 2025 toiminta siirtyi Helsingin Konalasta Lahteen, jonne uusi tehdas rakennettiin noin 7 miljoonan euron investoinnilla. Tehdas otettiin käyttöön keväällä 2025.
Tuotteet ja teknologia.
Patentoitu Woodio®-materiaali on yhdistelmä puuhaketta sekä hartsipohjaista sidosainetta. Puuhake on peräisin FSC-/PEFC-sertifioiduista metsistä sekä puuteollisuuden sivuvirroista. Materiaali on täysin vedenpitävää, kevyttä, iskun kestävää sekä likaa hylkivää. Tuotteissa on UV-valolta suojaava sekä naarmuuntumista ehkäisevä pinnoite. 
Woodio-tuotteiden hiilijalanjälki on jopa 50% pienempi verrattuna vastaaviin keraamisiin tuotteisiin. Ekologisuus perustuu tuotannon vähäiseen veden &amp; energian kulutukseen, sekä tuotteiden biopohjaisuuteen, kevyeen painoon ja jatkohyödyntämiseen.
Muotoilu ja design.
Woodio tekee yhteistyötä muun muassa designtoimisto Pentagon Designin kanssa. Pentagon on vastannut esimerkiksi Soft- ja Cube-tuoteperheiden sekä Flow‑kylpyammeen muotoilusta. Woodion tuotteita on palkittu mm. German Design Award (2021) ja Design Plus Award (2023) -tunnustuksin. 
Rahoitus ja kansainvälistyminen.
Kesäkuussa 2023 Woodio keräsi 16,3 miljoonan euron kasvurahoituksen, jota johti UB Forest Industry Green Growth Fund ja EU:n Innovaatio­neuvosto EICRenewable Carbon.
Kansainvälinen muunsukupuolisten ihmisten päivä

Kansainvälistä muunsukupuolisten päivää vietetään joka vuosi 14. heinäkuuta, ja sen tarkoituksena on lisätä tietoisuutta muunsukupuolisista ihmisistä sekä heidän kohtaamistaan yhteiskunnallisista haasteista. Päivää vietettiin ensimmäisen kerran vuonna 2012 Katje van Loonin aloitteesta. Tämä päivämäärä valittiin, koska se osuu täsmälleen kansainvälisen naistenpäivän ja kansainvälisen miestenpäivän puoliväliin.
(612620) 2003 SQ317

(612620) 2003 SQ317 on Haumea-ryhmään kuuluva transneptuninen kohde, eli sen kiertorata yltää Neptunuksen kiertorataa kauemmaksi Auringosta. Se kiertää Auringon ympäri (noin ) kiertoradalla, joka on lähimmillään 39,26 astronomisen yksikön päässä ja etäisimmillään 46,78 astronomisen yksikön päässä Auringosta. Kirkkauden ja valon heijastumisen perusteella sen läpimitta on todennäköisesti – .
(523645) 2010 VK201

(523645) 2010 VK201 on transneptuninen kohde, eli sen kiertorata yltää Neptunuksen kiertorataa kauemmaksi Auringosta. Se kiertää Auringon ympäri (noin ) kiertoradalla, joka on lähimmillään 38,85 astronomisen yksikön päässä ja etäisimmillään 48,07 astronomisen yksikön päässä Auringosta. Kirkkauden ja valon heijastumisen perusteella sen läpimitta on todennäköisesti – . Pyörähdysaika akselin ympäri on .
Kohde on cubewano, jota pidetään mahdollisena kääpiöplaneettana.
Vesa Kaukiainen

Vesa Kaukiainen on suomalainen entinen pesäpalloilija. Kaukiainen edusti pelaajaurallaan Superpesiksessä Haminan Palloilijoita, Jyväskylän Kiriä, Imatran Pallo-Veikkoja, Puijon Pesistä ja Kiteen Palloa. Hän pelasi kaksi Itä-Länsi-ottelua vuosina 1994 ja 2001. Hän pelasi ulkokentällä lukkarina ja sisäpelissä vaihtajana. Kaukiainen pelasi 375 Superpesiksen runkosarjan ottelua. Näissä otteluissa hän löi 13 kunnaria ja 154 tavallista juoksua, toi 248 juoksua ja keräsi 1 700 kärkilyöntipistettä. Kaukiainen pelasi seitsemän Superpesiksen ylempien pudotuspelien ottelua. Näissä otteluissa hän löi yhden tavallisen juoksun ja keräsi 12 kärkilyöntipistettä. Kaukiainen pelasi 29 Superpesiksen alempien pudotuspelien ottelua. Näissä otteluissa hän löi neljä tavallista juoksua, toi 21 juoksua ja keräsi 145 kärkilyöntipistettä.
37655 Illapa

37655 Illapa (1994 PM) on pieni Maan lähelle tuleva asteroidi, joka luokitellaan Apollo-asteroideihin. Asteroidi on mahdollisesti vaarallinen koska sen kiertorata leikkaa Maan kiertoradan ja ohittaa Maan lähimmillään 0,02 astronomisen yksikön päästä. Asteroidi kiertää Auringon ympäri (noin ), jolloin se on lähimmillään Auringosta 0,37 astronomisen yksikön päässä ja etäisimmillään 2,59 astronomisen yksikön päässä. Kirkkauden ja valon heijastumisen perusteella asteroidi on läpimitaltaan todennäköisesti – . Pyörähdysaika akselin ympäri on . 
Illapa oli inkojen ukkosen ja sään jumala.
24761 Ahau

24761 Ahau (1993 BW2) on keskikokoinen Maan lähelle tuleva asteroidi, joka luokitellaan Apollo-asteroideihin. Asteroidin kiertorata leikkaa Maan kiertoradan ja ohittaa Maan lähimmillään 0,10 astronomisen yksikön päästä. Asteroidi kiertää Auringon ympäri (noin ), jolloin se on lähimmillään Auringosta 0,93 astronomisen yksikön päässä ja etäisimmillään 1,74 astronomisen yksikön päässä. Kirkkauden ja valon heijastamisen perusteella asteroidi on läpimitaltaan todennäköisesti – . 
Kinich Ahau oli mayojen aurinkojumala.
14827 Hypnos

14827 Hypnos (1986 JK) on pieni Maan lähelle tuleva asteroidi, joka luokitellaan Apollo-asteroideihin. Asteroidi on mahdollisesti vaarallinen koska sen kiertorata leikkaa Maan kiertoradan ja ohittaa Maan lähimmillään 0,02 astronomisen yksikön päästä. Asteroidi kiertää Auringon ympäri (noin ), jolloin se on lähimmillään Auringosta 0,95 astronomisen yksikön päässä ja etäisimmillään 4,74 astronomisen yksikön päässä. Asteroidi on läpimitaltaan noin – . 
Hypnos oli kreikkalainen unen jumala.
Operaatio Nougat

Operaatio Nougat oli Yhdysvalloissa toteutettu ydinkoesarja, joka toteutettiin vuosina 1961-62. Sen ydinräjähteet olivat enimmäkseen varsin pienitehoisia ja kaikki lataukset räjäytettiin maan alla - joskin eri metodeja käyttäen. 44 eri ydinkoetta käsittänyt testisarja oli suhteellisen laaja. Suurin koeräjäytys, nimeltään "Haymaker" (suom. "Heinäntekijä") oli voimakkuudeltaan 67 kilotonnia. Testialueena oli toiminut Nevadan koealue, joka oli käytössä vuosina 1951-1992. Tätä ydinkoeprojektia edelsi kolmen vuoden mittainen moratorio eli ydinkoekielto. Koesarja oli samalla myös presidentti John F. Kennedyn ensimmäinen aikakaudellaan.
12711 Tukmit

12711 Tukmit (1991 BB) on keskikokoinen Maan lähelle tuleva asteroidi, joka luokitellaan Apollo-asteroideihin. Asteroidin kiertorata leikkaa Maan kiertoradan ja ohittaa Maan lähimmillään 0,11 astronomisen yksikön päästä. Asteroidi kiertää Auringon ympäri (noin ), jolloin se on lähimmillään Auringosta 0,86 astronomisen yksikön päässä ja etäisimmillään 1,51 astronomisen yksikön päässä. Kirkkauden ja valon heijastamisen perusteella asteroidi on läpimitaltaan todennäköisesti – . Pyörähdysaika akselin ympäri on .
1303 Luthera

1303 Luthera (1928 FP) on suuri päävyöhykkeen asteroidi, joka kiertää ulommalla Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 2,91 astronomisen yksikön ja etäisimmillään 3,56 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .
Asteroidi on nimetty Karl Theodor Robert Lutherin mukaan.
Aittolampi (Kontiolahti, eteläinen)

Aittolampi on asutuksen reunustama järvi Kontiolahdella Pohjois-Karjalassa. Sen pinta-ala on 48,3 hehtaaria. Etäisyys Joensuusta on yhdeksän kilometriä itään. Kontiolahden ja Joensuun välinen raja kulkee noin 700 metriä Aittolammen läntisten lahtien rannoilta länteen.
Maantiede.
Aittolammen rantaviiva on polveilevuutensa vuoksi melko pitkä järven pinta-alaan nähden, 6 543 metriä. Niemistä laajin on länsirannan Pönkäniemi. Lahtia ovat länsiosan Sammakkolahti ja Oravilahti sekä itä- ja pohjoisosan Peltolahti, Lähdelahti ja Vaaralahti. Rannat ovat paikka paikoin varsin syviä. Noin kuudesosa Aittolammesta on vähintään kymmenen metriä syvä. Syvänteet sijaitsevat kaakossa ja pohjoisessa. Syvin piste, noin kuusitoista metriä, sijaitsee pohjoisen syvänteen keskellä.
Kartan perusteella Aittolammella on yksi saari, sen pinta-ala on hieman alle hehtaarin. Aittolammen itäpuolella kohoaa Aittovaara. Järven pohjoispuolitse kiertää maantie. Länsipuolitse kulkee maantie 15717 ja eteläpuolitse kantatie 74.
Aittolammen lasku-uoma on Sammakkolahdelta ensin lounaaseen, sitten luoteeseen virtaava Aittopuro, joka päätyy Pielisjokeen. Aittolammen ja Pielisjoen välinen etäisyys on vähimmillään noin 1,7 kilometriä.
Aittolammen vesitilavuus on 2 667 000 kuutiometriä. Järven ekologinen tila on hyvä.
Aittolampi (04.331.1.003) kuuluu Pielisjoen suualueeseen (04.331), joka on kolmannen jakovaiheen vesistö Vuoksen vesistössä (04). Toinen jakovaihe on Pielisjoen alaosan alue (04.33) ja ensimmäinen jakovaihe on Oriveden–Pyhäselän alue (04.3). Aittolampi on laajin Pielisjoen suualueen yhdeksästä järvestä. Toiseksi laajin on Onkilampi (noin 34 hehtaaria), sitä seuraavat vakavedet ovat alle kymmenhehtaarisia.
Yli-Naarma

Yli-Naarma on Pyhäselän ja Naarmankairan välissä sijaitseva metsäjärvi Rovaniemen itäosassa Lapissa. Sen pinta-ala on 1,9 neliökilometriä. Etäisyys Rovaniemen keskustasta on 51 kilometriä koilliseen.
Maantiede.
Yli-Naarma on kaakkois–luoteissuuntaisesti pitkänomainen. Etäisyys järven eteläosan Syvälahden perukasta järven pohjoisrantaan on noin 5,1 kilometriä. Yli-Naarman eteläosaa kutsutaan nimellä Syvälampi. Sieltä kuljetaan Syvänlamminsalmen kautta pohjoiseen Säipänniemen kohdalle, jossa järven leveys on vain noin 60 metriä. Niemen pohjoispuolella avautuu pääallas. Yli-Naarman luoteisosan muodostaa matala Pyhälahti. Runsas neljäsosa järvestä on vähintään kuusi metriä syvä ja kolmisen prosenttia on vähintään kymmenen metriä syvä. Syvin kohta, noin 15,5 metriä, sijaitsee Kamsusaaren itäpuolella.
Yli-Naarman saariluku on yksi. Saaren pinta-ala on noin 2,8 aaria. Järven pohjoisrannalla on muutamia taloja. Sen etelä- ja pohjoispuolitse kulkee maantie. Yli-Naarman länsipuolella sijaitsevan Pyhäselän huiput ovat noin 270 metrin korkeudella merenpinnan yläpuolella. Itäpuolella sijaitsevan Yli-Naarmaselän huippu on noin 280 metriä mpy, eli yli 80 metriä järvenpinnan yläpuolella.
Yli-Naarmaan virtaa pohjoisesta Kuorinkioja ja lännestä Pyhäoja. Kuorinkioja saa alkunsa noin puolentoista kilometrin päästä Kuorinki-järveltä (205,2 metriä mpy). Pyhäoja puolestaan alkaa vajaan kilometrin päässä sijaitsevalta Pyhäjärveltä (209,5 metriä mpy). Yli-Naarman luusua sijaitsee Syvänsalminlammen pohjoisosassa. Siitä alkaa kaakkoon Ala-Naarmaan (196,4 metriä mpy) virtaava lasku-uoma. Yli-Naarman ja Ala-Naarman etäisyys on vähimmillään alle kilometrin.
Yli-Naarman vesitilavuus on 7 584 000 kuutiometriä. Järven ekologinen tila on erinomainen.
Yli-Naarma (65.797.1.008) kuuluu Naarmajoen valuma-alueeseen (65.797), joka on kolmannen jakovaiheen vesistö Kemijoen vesistössä (65). Toinen jakovaihe on Vianjoen valuma-alue (65.79) ja ensimmäinen jakovaihe on Raudanjoen valuma-alue (65.7). Yli-Naarma on toiseksi laajin Naarmajoen valuma-alueen kuudestatoista järvestä. Laajin on Pyhäjärvi, jonka vesitilavuus on hieman yli puolet Yli-Naarmasta. Kolmantena tulee Ala-Naarma.
Oklahoman territorio

Oklahoman territorio () oli Yhdysvaltain territorio, joka perustettiin 2. toukokuuta 1890 intiaaniterritorion läntisestä osasta ja ns. ”pannun kahvaksi” () kutsutusta maakaistaleesta. Oklahoman territorio lakkautettiin, kun sen ja intiaaniterritorion alueesta muodostettiin Oklahoman osavaltio 16. marraskuuta 1907.
Pyhän Savan katedraali

Pyhän Savan katedraali on Serbian ortodoksisen kirkon katedraali Serbian pääkaupunki Belgradissa. Kirkon rakennustyöt alkoivat 1930-luvulla, mutta ne keskeytettiin useampaan otteeseen. Sen sisätilojen rakennustyöt valmistuivat lopulta vuonna 2020. 
Sijainti.
Pyhän Savan katedraali sijaitsee Serbian pääkaupunki Belgradissa. Kirkkoa on luonnehdittu olennaiseksi osaksi kaupungin taivaanrantaa.
Historia.
Pyhä Sava oli 1200-luvulla elänyt munkki, itsenäisen Serbian ortodoksisen kirkon perustaja ja sen ensimmäinen arkkipiispa.
Ajatus nykyisenkaltaisen valtavan kirkon rakennuttamisesta syntyi Serbian itsenäistyttyä 1800-luvun toisella puoliskolla. Huomattava hankkeen tukija oli Serbian ensimmäinen kuningas Aleksanteri I ja myöhemmin rakennushanke sai lahjoituksia Karađorđevićin hallitsijasuvulta. Skotlantilainen lähetyssaarnaaja Francis Mackenzie lahjoitti hanketta varten omistamansa tontin Vračarin kukkulalla. Paikan uskottiin olevan sama, jolla osmanit olivat perinteen mukaan polttaneet pyhän Savan pyhäinjäännökset vuonna 1594. Rakennustyöt alkoivat 1930-luvulla ja peruskivi muurattiin vuonna 1935.
Rakennushanke törmäsi nopeasti rahoitusongelmiin, minkä lisäksi puhkesi toinen maailmansota. Natsi-Saksa hyökkäsi Jugoslaviaan vuonna 1941 ja maailmansodan jälkeen Jugoslaviaa hallitsivat kommunistit. Rakennushanke oli jäissä noin 40-vuotta. Kommunistit olivat kirkkoa vastaan. Rakennushanke jatkui vasta 1980-luvun puolivälillä Jugoslavian pitkäaikaisen johtaja Josip Broz Titon kuoltua. Kirkko vihittiin tilaisuudessa toukokuussa 1985. Paikalla oli 100 000 henkilöä, ja tilaisuuteen on joskus viitattu merkkinä maan kommunitihallinnon romahtamisesta. Katedraalin suuri kupoli asennettiin vuonna 1989. Rakennustyöt eivät kuitenkaan olleet vieläkään kokonaan lopussa ja vuonna 1991 alkoivat Jugoslavian hajoamissodat. Työt olivat jälleen jäässä, kunnes ne aloitettiin taas uudelleen vuonna 2000. Kirkon ulkotilat valmistuivat vuonna 2004 ja sisätilat vuonna 2020. Serbian presidentti Aleksandar Vučić vertasi valmistunutta katedraalia Hagia Sofiaan.
Rakennushankkeella on ollut hintaa noin 100 miljoonaa euroa. Serbian valtio on suurin hanketta rahoittanut yksittäinen taho noin 40 miljoonalla eurolla. Venäläiset tahot ovat olleet hankkeen huomattava rahoittaja noin 10 miljoonan euron lahjoituksilla. Venäläisillä lahjoituksilla kustannettiin esimerkiksi mosaiikkeja ja niitä valmistamassa oli venäläisiä taiteilijoita. Muita lahjoituksia on saatu useilta eri pienemmiltä tahoilta.
1399 Teneriffa

1399 Teneriffa (1936 QY) on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 1,85 astronomisen yksikön ja etäisimmillään 2,58 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .
254 Augusta

254 Augusta (A886 FA) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 1,93 astronomisen yksikön ja etäisimmillään 2,46 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .
255 Oppavia

255 Oppavia (A886 FB) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 2,53 astronomisen yksikön ja etäisimmillään 2,96 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .
256 Walpurga

256 Walpurga (A886 GA) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 2,81 astronomisen yksikön ja etäisimmillään 3,20 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .
257 Silesia

257 Silesia (A886 GB) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 2,77 astronomisen yksikön ja etäisimmillään 3,47 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .
259 Aletheia

259 Aletheia (A886 MA) on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri (noin ) kiertoradalla, joka on lähimmillään 2,72 astronomisen yksikön ja etäisimmillään 3,54 astronomisen yksikön päässä Auringosta. Asteroidi on läpimitaltaan noin . Pyörähdysaika akselin ympäri on .